
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 septembrie 2008

	Nr.
	27/246


R A P O R T

asupra propunerii legislative pentru modificarea legii nr.482 din 2006 privind acordarea de trusouri pentru nou-născuţi
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 417 din 17 iunie 2008, cu dezbaterea pe fond în procedură obişnuită a propunerii legislative pentru modificarea legii nr.482 din 2006 privind acordarea de trusouri pentru nou-născuţi.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.71/18.01.2008)

· avizul negativ al Comisiei juridice, de disciplină şi imunităţi (nr.31/644/10.09.2008)

· avizul negativ al Comisiei pentru administraţie publică, amenajarea teritoriului şi echilibru ecologic (nr.26/2853/09.09.2008)
· avizul favorabil al Comisiei pentru sănătate şi familie (28/395/19.09.2008)
· punctul de vedere negativ al Guvernului (nr.396/13.02.2008).

Propunerea legislativă are ca obiect de reglementare modificarea şi completarea Legii nr.482/2006 privind acordarea de trusouri pentru nou-născuţi, cu modificările ulterioare, intervenţiile legislative urmărind realizarea unui sistem de diferenţiere a beneficiarilor acestui drept, în funcţie de situaţia materială a părinţilor nou-născuţilor, valoarea trusoului fiind mult mai substanţială pentru familiile cu venituri modeste sau foarte mici. De asemenea, se precizează că fiecare consiliu judeţean în parte va stabili conţinutul trusoului, funcţie de valoarea acestuia, după o analiză din partea direcţiilor generale de asistenţă socială şi protecţia copilului. Totodată, iniţiatorul propune ca prezentarea de date nereale pentru calcularea valorii trusoului să constituie infracţiunea de fals în declaraţii şi să fie pedepsită potrivit prevederilor Codului penal.
Comisia propune Plenului Camerei Deputaţilor respingerea iniţiativei legislative din următoarele considerente:

În prezent, în scopul stimulării natalităţii, în România există o serie de reglementări care prevăd acordarea de prestaţii sociale pentru familiile în care apare un copil, în diferite cuantumuri. Scopul legii este acordarea unui set de bunuri familiei nou-născutului, care să permită asigurarea condiţiilor de igienă necesare acestuia pentru prima perioadă de viaţă. 
Întrucât procedura de achiziţie a bunurilor prevăzută de actele normative în vigoare impune o perioadă destul de lungă pentru realizarea tuturor demersurilor pentru achiziţii, autorităţile administraţiei publice locale nu au avut capacitatea de a achiziţiona produsele separat şi de a realiza pachetul integral de produse. 
Fiind imposibilă găsirea unui furnizor care să asigure toate produsele ce vor compune trusoul pentru nou-născuţi, au fost adoptate Ordonanţa Guvernului nr.3/2007, prin care s-a decalat aplicarea Legii nr.482/2006 în sensul acordării contravalorii trusoului în lei, pentru anul 2007, şi Ordonanţa de urgenţă a Guvernului nr.150/2007, prin care s-a reglementat acordarea contravalorii trusoului în lei şi pentru copiii născuţi în anul 2008.
Întrucât aplicarea măsurilor preconizate prin iniţiativa legislativă determină influenţe financiare suplimentare asupra bugetului general consolidat, iar iniţiatorul nu a prevăzut mijloacele necesare pentru acoperirea majorării cheltuielilor, se încalcă prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi ale art.138 alin.(5) din Constituţia României.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 septembrie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat
· d-l Dumitru Călinoiu – director general

· d-na Gabriela Mateescu – şef serviciu.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 16 voturi pentru şi 2 abţineri.

Propunerea legislativă a fost respinsă de Senat în şedinţa din 19 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

